બસ હવે એકાદ-બે દિવસમાં વરસાદ તૂટી પડશે અને મારું મન કાબૂ બહાર થઈ જશે. વરસાદની ઋતુમાં મને લાગે છે કે હું વાદળ છું અને જાણે આ…ખા…. આકાશમાં આમથી તેમ ફર્યા કરું છું. ક્યારેક આમથી તેમ ફર્યા કરતા વાદળો મને બાળકની ચિંતામાં આંટા મારાતા બાપા જેવા લાગે છે. તેઓ આખી રાત જાગે છે અને ક્યારેક અનરાધાર વરસાદની જેમ વરસી પડે છે. વરસાદમાં આદુ-ફૂદીનાની ચા પીવાની તો બહુ જ મજા પડે. વરસાદની ઋતુમાં જ્યારે હું આવી ચા પીઉં છું ત્યારે તારા ગીતાબાને બહુ યાદ કરું છું. અમે ઘણી વાર આ રીતે બાલ્કનીમાં બેસીને ચા પીધી છે. મેં મારી દરેક વાત એમની સાથે વહેંચી છે. હવે એમની જેમ શાંતિથી સાંભળનારું કોઈ નથી. પરંતુ વાંધો નહીં, હવે તો તું છે ને…. તું સાંભળીશ ને મને ? તારી કુશળતા ચાહું છું.